Il-UPE b'direttivi għall-edukaturi; L-MUT tiċċara li tgħid iċ-ċirkulari
L-Unjin tal-Għalliema (MUT) talbet lill-edukaturi sabiex jaqraw eżatt x'tgħid iċ-ċirkulari u jinjoraw il-kummenti dwar dan fuq il-midja soċjali, saħansitra anke l-kummenti tal-Ministru Owen Bonnici nnifsu. Min-naħa tagħha, l-Unjin għall-Edukaturi Professjonali (UPE) ħarġet direttivi lill-membri tagħha sabiex ma jimxux maċ-ċirkulari u ma jibagħtux skemi u rekords ta' xogħol jekk dawn ikunu diġà daħħluhom aktar kmieni fis-sena skolastika. Iċ-ċirkulari tgħid li l-iskema tax-xogħol u r-rekord tax-xogħol għandhom jintbagħtu fil-format li l-edukaturi jużaw is-soltu, imma addattat għaċ-ċirkostanzi preżenti, u għandhom jindikaw liema mezz ikunu se jużaw online. L-MUT ikkjarifikat li jridu jsiru żewġ skemi ta' xogħol u żewġ rekords ta' xogħol, waħda għal Mejju u oħra għal Ġunju. L-MUT żiedet tgħid li talbiet oltre minn hekk miktubin mill-Ministru dwar kif għandhom ikunu strutturati l-lezzjonijiet għandhom jiġu injorati peress li ma jirriflettux dak li qablet fuqu t-task force. Il-Partit Nazzjonalista fi stqarrija qal li l-Ministru "żelaq fin-niexef" meta ħabbar din iċ-ċirkulari fuq Facebook u mhux b'mod aktar xieraq. Il-process ta' taghlim bil-mezzi online ghal uliedna u ulied uliedna rridu nkomplu mmexxuh 'il quddiem u ntejbuh dejjem... Posted by Owen Bonnici on Tuesday, May 5, 2020 Il-UPE tilmenta fuq iċ-ċirkulari; toħroġ direttivi għall-membri tagħha L-Unjin għall-Edukaturi Professjonali (UPE) uriet id-diżappunt tagħha fil-konfront taċ-ċirkulari maħruġa mill-Ministeru għall-Edukazzjoni. F'isem il-membri tagħha, qalet li l-edukaturi qed iħossuhom mgħobbijin b'ħafna aktar xogħol apparti dak li diġà kienu qegħdin jagħmlu. Din iċ-ċirkulari nħarġet mit-Task Force, magħmula apposta sabiex tagħżel id-direzzjoni li għandha tieħu l-edukazzjoni fi żmien il-pandemija tal-coronavirus. Din hija magħmula minn rappreżentanti tal-Ministeru, tal-iskejjel tal-Knisja u dawk indipendenti, u ta' rappreżentanti mill-Unjin tal-Għalliema (MUT). Il-UPE lmentat li din id-deċiżjoni kienet waħda assurda li ttieħdet b'mod dittatorjali, mingħajr lok għal diskussjoni jew reviżjoni. L-ilment tal-UPE huwa bbażat fuq il-fatt li għalliema li kienu diġà daħħlu skemi ta' xogħol dettaljati issa qegħdin jintalbu jdaħħlu skemi aktar dettaljati kull xahar, b'tagħrif dwar ix-xogħol ippjanat li jsir fil-klassi ġimgħa b'ġimgħa. L-Unjin stqarret li tħoss li t-Task Force qed tinjora x-xogħol li diġà kien qed isir mill-għalliema, u qed tgħabbihom b'xogħol fieragħ. Din il-ġimgħa, il-Ministru għall-Edukazzjoni Owen Bonnici stqarr ma' Newsbook.com.mt li mhuwiex minnu li l-LSEs u l-għalliema mhumiex obbligati li jibagħtu x-xogħol lill-istudenti. Il-mistoqsija li kien qed iwieġeb il-Ministru kienet dwar studenti li mhux jirċievu t-tagħlim neċessarju mingħand l-għalliema u l-LSEs tagħhom, li jaf għandhom kundizzjonijiet li jtellfuhom mit-tagħlim u qed isibuha diffiċli biex ilaħħqu mat-tagħlim online. Filmat: "L-għalliema u l-LSEs b'obbligu biex ikomplu jgħallmu" – il-Ministru Dwar il-Ministru Bonnici, il-UPE qalet li peress li mhuwiex għalliem huwa stess, ma jistax jifhem u japprezza x-xogħol kollu li jagħmlu l-għalliema, u kif dawn kellhom jaddattaw għal sistema online f'dawn iż-żminijiet. Għaldaqstant, il-UPE ħarġet żewġ direttivi għall-membri tagħha, li huma li edukaturi li huma membri tal-UPE ma jdaħħlu l-ebda skemi ta' xogħol u rekords ta' xogħol ġodda jew riveduti għat-tielet simestru tas-sena skolastika, peress li dan diġà daħħluh fil-bidu tas-sena. Id-direttiva l-oħra hija li l-edukaturi membri tal-UPE ma jagħtux pjanijiet tal-lezzjonijiet jew riżorsi tat-tagħlim peress li dawn huma propjetà intellettwali tagħhom. Aqra ċ-ċirkulari hawn.